## Odluka ustavnog suda Republike Hrvatske broj U-III-362/1994. od 10. svibnja 1995

### NN 34/1995 (19.5.1995.), Odluka ustavnog suda Republike Hrvatske broj U-III-362/1994. od 10. svibnja 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić predsjednik
Suda, te suci Zdravko Bartovčak dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o ustavnoj
tužbi P. V., J. L., D. L. i S. V. svi iz Š., te I. L., iz Z, na sjednici
održanoj dana 10. svibnja 1995. godine, donio je

## ODLUKA

### USTAVNOG SUDA REPUBLIKE HRVATSKE BROJ U-III-362/1994. OD 10. SVIBNJA 1995

1. Usvaja se ustavna tužba te se:

- ukida rješenje Upravnog suda Republike Hrvatske broj: Us-11797/93-6
od 16. veljače 1994. godine;

- predmet se vraća Upravnom sudu Republike Hrvat ske na ponovni postupak.

2. Ova će se odluka objaviti u "Narodnim novinama"

#### Obrazloženje

P. V. i dr. iz Š. podnijeli su pravodobnu ustavnu tužbu povodom rješenja
Upravnog suda Republike Hrvatske broj Us-11797/93 od 16. veljače 1994.
godine, jer smatraju da je tim rješenjem povrijeđeno ustavno pravo na sudsku
kontrolu zakonitosti te pravo jednakosti pred zakonom (članak 19. stavak
2. i članak 26. Ustava Republike Hrvatske)

Upravni sud Republike Hrvatske osporenim rješenjem odbacio je tužbu
protiv rješenja Hrvatskog fonda za privatizaciju broj: 50-04/93-04/49 od
7. rujna 1993. godine, kojim je djelomično poništen raspored dionica obavljen
u poduzeću "Tržnice Šibenik" u Šibeniku. Stav je tog Suda da
rješenja koja donosi Fond nisu upravni akti kojima se odlučuje o pravu
ili na zakonu utemeljenom neposrednom interesu osoba koje u postupku pretvorbe
poduzeća stavljaju ponude za otkup dionica, nego se njima odlučuje o pravima
i obezama poduzeća vezanim uz njegovu pretvorbu, pa na osnovi odredbe članka
12. Zakona o upravnim sporovima ("Narodne novine", broj 53/91,
9/92 i 77/92) tužbu protiv rješenja donesenih temeljem ovlaštenja iz Zakona
o pretvorbi društvenih poduzeća može izjaviti poduzeće a ne i osobe koje
u postupku pretvorbe poduzeća stavljaju ponude za otkup dionica.

Ustavna je tužba osnovana.

Po ocjeni ovoga Suda rješenje Hrvatskog fonda za privatizaciju, doneseno
pozivom na odredbu članka 16. Zakona o izmjenama i dopunama Zakona o pretvorbi
društve nih poduzeća ("Narodne novine", broj 83/92) dakle, na
temelju odredbe članka 42. Zakona o pretvorbi društvenih poduzeća ("Narodne
novine", broj 19/91, 83/92, 94/93 i 2/94

- dalje: Zakon o pretvorbi) ima značaj upravnog akta u smislu članka
6. Zakona o upravnim sporovima.

Iz ustavne tužbe i osporenog rješenja proizlazi da su podnositelji ustavne
tužbe u postupku pretvorbe na oglas poduzeća "Tržnice Šibenik"
u Šibeniku podnijeli prijavu za upis i kupnju dionica toga poduzeća kao
osobe iz točke 2. stavak 1. članka 5. Zakona o pretvorbi.

Prema odredbama članka 5. stavak 1. točka 2 Zakona o pretvorbi vlasništvo
nad poduzećem mogu steći među ostalim i zaposleni u pravnim osobama u društvenom
vlasništvu koje ne podliježu pretvorbi te zaposleni u organima državne
vlasti i u njima odgovarajućim organima, pod istim uvjetima kao i zaposleni
u poduzeću.

Prema odredbi pak, stavka 2. članka 3. Zakona o izmjenama i dopunama
Zakona o pretvorbi ("Narodne novine", broj 83/92) vlasništvo
nad poduzećem mogu steći i svi punoljetni državljani Republike Hrvatske
pod istim uvjetima kao i zaposleni u dijelu u kojem to nisu ostvarile osobe
iz točke 1. i 2. stavka 1. članka 5. Zakona o pretvorbi. Prema ovoj zakonskoj
odredbi zakon omogućuje da svaki punoljetni državljanin Republike Hrvatske
može steći vlasništvo nad dijelom poduzeća do 50% vrijednosti poduzeća,
pod istim uvjetima kao i zaposleni, u dijelu u kojem to nisu ostvarile
osobe iz točke 1. i 2. stavka 1. članka 5. Zakona o pretvorbi. Isključivanjem
osoba iz točke 2. stavka 1. članka 5. Zakona o pretvorbi te građana iz
naprijed navedene dopune zakona u slučaju kada zaposleni nisu kupili 50%
vrijednosti poduzeća, kao što je to učinjeno u ovom slučaju, povrijeđene
su navedene odredbe Zakona o pretvorbi.

Na temelju članka 12. Zakona o upravnim sporovima tužitelj u upravnom
sporu može biti pojedinac, pravna osoba, organizacija, skupina osoba, naselje
i sl. koji smatra da mu je upravnim aktom povrijeđeno kakvo pravo ili neposredni
osobni interes utemeljen na zakonu.

Po ocjeni Ustavnog suda Republike Hrvatske rješenje Hrvatskog fonda
za privatizaciju, doneseno temeljem zakonskog ovlaštenja iz Zakona o pretvorbi,
kao upravni akt utječe ili može utjecati na prava ili neposredni pravi
interes utemeljen na zakonu (članak 5. stavak 1. točka 1. do 8. i članka
19. Zakona o pretvorbi), sudionika u postupku pretvorbe. Kako za pobijanje
tog rješenja nije predviđen drugi put sudske zaštite, osim tužbe u upravnom
sporu, to je odbacivanjem tužbe radi pobijanja tog rješenja povrijeđena
ustavna odredba koja jamči sudsku kontrolu zakonitosti pojedinačnih akata
upravnih vlasti i tijela koja imaju javne ovlasti, tj. odredba članka 19.
stavak 2. Ustava Republike Hrvatske. Time su podnositelji ustavne tužbe
dovedeni u nejednak položaj pred zakonom što je u neskladu s odredbom stavka
2. članka 14. Ustava koja određuje da su svi pred zakonom jednaki.

Na osnovi izloženog, a u skladu s odredbom članka 30. Ustavnog zakona
o Ustavnom sudu Republike Hrvatske ("Narodne novine", broj 13/91)
odlučeno je kao u izreci

Rješenje o objavljivanju ove odluke temelji se na odredbi članka 20.
stavak 1. Ustavnog zakona o Ustavnom sudu Republike Hrvatske.

Broj: U-III-362/ 1994

Zagreb, 10. svibnja 1995.

USTAVNI SUD REPUBLIKE HRVATSKE

Predsjednik

**Jadranko Crnić**, v.r

Odluka, NN 34/1995-704